MATEI BURGUI „Cred în generația noastră“

MATEI BURGUI

„Cred în generația noastră“

Matei Burgui s-a născut pe 30 Octombrie 2005, este elev în clasa a-VI-a la Școala gimnazială „Constan tin Brâncuși” din București și are o multitudine de activități.

După ce a terminat grădinița, cum era și firesc, a urmat școala unde avea să-l aștepte o mulțime de surprize. „În primele zile de școală, a venit o doamnă în clasă, Ariana Pendiuc, care ne-a dat o foaie de hârtie, un fel de pliant, și a zis: «Cine vrea și crede că are talent să vină la preselecții».

Și m-am dus. În câteva zile mi-au dat răspunsul că am fost acceptat și de atunci urmez «Școala de film și televiziune Micile vedete»“. Tot în anul acela Matei s-a mai înscris la alte cursuri, printre care și cel de teatru, mai întâi la școala în care învață, apoi în cadrul Clubului Copiilor Sector 1, București, sub îndrumarea doamnei prof. Magda Băcescu.

A interpretat rolul lui Goe din sceneta „D-nul Goe” de I.L.Caragiale alături de colegii de grupă, a participat la Festivalul de creație și interpretare a poeziei „Ianus”, organizat de Școala gimnazială „Ferdinand I”, edițiile III – V, unde a obținut Locul 1 și la multe alte concursuri unde a câștigat premii semnificative.

În primul semestru de curs la „Școala de film și televiziune Micile vedete” a jucat un rol secundar în scurtmetrajul „Micile Vedete în bucătăria alimentelor sănătoase”, acesta fiind și debutul lui în film, în anul 2013. Era încă la început și nu se obișnuise cu platoul de filmare, camerele și luminile, totuși a făcut față cu brio.

În al doilea semestru la „Micile Vedete” a fost creată nouă serie de filme „Seria cu detectivi”, iar primul scurtmetraj din această serie este „Mașina de făcut teme”, unde, pentru prima dată, Matei a interpretat personajul principal împreună cu Andrei Simionescu și Codruța Dorobanțu.

A jucat în alte cinci filme rolul lui Detectivel, unul dintre personajele principale ale seriei de filme cu detectivi marca „Micile Vedete”. Matei a participat și la un casting de voce pentru „Stuart Little”, o producție cinematografică de succes. Misiunea de a da voce unui personaj atât de cunoscut a fost o experiență nouă pentru el, însă, așa cum era de așteptat, a făcut față provocării și acum are oportunitatea de a-și face auzită vocea prin intermediul personajului George, bunul prieten al micului șoricel Stuart. Acestea sunt filmele în care îl puteți vedea pe Matei Burgui: 2013- „Micile Vedete în bucătăria alimentelor sănătoase”; 2014- „Mașina de făcut teme“, „Școala de detectivi”; 2015- „Detectivel la apă“, „Misterele trecutului”; 2016- „Orașul plin de viață“, „Magicianul”; 2017- „Trădarea“, „Detectivul Talentat”; 2018- „DetectiFel”.

În toți acești ani a mai participat și la alte proiecte cum ar fi: „Atletico Textila” (personaj episodic). „Nu credeam că voi ajunge aici niciodată, dar ăsta este doar începutul. Uneori, copiii mă întreabă pe stradă dacă am jucat într-un anumit film, cred că m-au recunoscut. Eu le răspund că da și încerc să fiu prietenos.

În clasa a-II-a m-am înscris la Corul Meloritm de la Palatul Național al Copiilor, unde cântam muzică ușoară, muzică bisericească, muzică populară și mi-a plăcut foarte mult. Repetam coregrafiile pentru spectacol până la ora 22.00. Era obositor, dar mie îmi plăcea și nu mă plângeam deloc. Mai târziu am început la Școala de Arte să studiez pianul și canto. Am făcut trei ani de pian și teorie muzicală. Muzica a intrat în inima mea, iar când sunt într-o stare mai proastă, muzica mă salvează. De șapte ani fac ceea ce îmi place și nu regret nici o secundă. Eu cred în generația noastră.

Pe lângă toate acestea sunt activ și pe social media și youtube. Chiar dacă sunt mare acum și mai am puțin și intru în adolescență, nu voi uita niciodată copilaria mea!

Sfat: Urmează-ți visele, bucură-te de copilărie și nu uita să fii un om bun!”.

Matei Burgui este un copil minunat, cu un potențial fabulos și sunt sigură că va putea face tot ceea ce-și va propune.

Succes și urmează-ți visele!

Prof. MAGDA BĂCESCU

Contents